ЗАМБАР СІДАР БАРЫСАВІЧ

(1911 г.нар., вёска **Ніжняе Хаміно**)

Наша сям’я была вялікая: бацька і маці, шасцёра нас, сыноў, і чатыры дачкі. Жылі бедна, у хаціне з глінабітнай падлогай. Зямлі была толькі трацінка, таму ўсе змалку батрачылі. У школе я правучыўся два гады, астатняе жыццё – толькі праца. Тры гады з маладою жонкай адпрацаваў на чыгунцы ў Полацку, а ў 1939-м вярнуліся на радзіму, пабудавалі ў сваёй вёсцы дом, абжыліся скацінай. І тут вайна.

Наша вёска была партызанскай. Хлопцы ладзілі дзёрзкія дыверсіі, але, шкадуючы мірных жыхароў, у самой вёсцы ў бой не ўвязваліся – калі з’яўляліся немцы, нашы адыходзілі ў лес. Аднак калі партызаны распачалі сапраўдную вайну на чыгунцы, гітлераўцы арганізавалі 20 тысяч адборнага войска і 15 лютага 1943 года рушылі ў нашы мясціны карнай экспедыцыяй. Палілі ўсе вёскі падчыстую, а ў тых, дзе базаваліся партызаны, знішчалі і людзей.

У нашым Ніжнім Хаміне частку людзей у колькасці 13 чалавек сагналі ў хлеў Пірага Пётры і спалілі жыўцом. Астатніх выганялі з хат і ставілі на калені перад дуламі кулямётаў. Падпаліўшы астатнія хаты, людзей паднялі і пагналі ў Сар’ю. Толькі некаторыя вяскоўцы паспелі схавацца. Ды ўратаваліся нямногія. Схаваўся ў капне канюшыны і мой бацька. Але з капны тырчала ягоная нага. Карнікі, заўважыўшы гэта, падышлі і забілі бацьку.

У таку схавалася і Падгайская з дзецьмі. Яны прасядзелі там да ночы, а ноччу ўся сямейка сышла ў лес. Некалькі жанчын пабеглі пад раку. Гіргель Прануся, Спірыдзёнак Юлька, Хрэсця Урбан і Танька Карпёнак сядзелі пад узвалам: Танька асобна, а тыя тры – разам. Людзей, якіх гналі ў Сар’ю, некалькі разоў ставілі на калені перад дуламі кулямётаў, білі прыкладамі. Стаяў енк і крык. Трое жанчын, якія сядзелі пад берагавой кручай, чуючы той плач і лямант на дарозе, што ішла побач па-над рэчкай, не вытрывалі, бо там жа былі і іх дзеці, мацяркі ды іншыя родныя. Яны высунуліся, каб паглядзець, што там робіцца; карнікі заўважылі іх, падышлі і пастралялі. Жывой засталася толькі Танька Карпёнак.

У Сар’і фашысты зладзілі “сарціроўку”. Каля сотні чалавек, жыхароў бліжніх вёсак, у тым ліку і нашай, загналі ў сушылку, пастрачылі з кулямётаў, заперлі дзверы і падпалілі. Людзі пакутліва гінулі ў дыме і агні. Астатніх павезлі на падводах у Расіцу, дзе “сарціроўку” ладзілі ў касцёле тры дні запар. У Расіцы спалілі больш за тысячу чалавек, разам з людзьмі згарэлі і два ксяндзы, якія не пажадалі пакінуць сваю паству адзін на адзін са смерцю. Астатнім наканавана было прайсці праз канцлагеры і нямецкае рабства, дзе шмат бязвінных людзей таксама загінула.

З нашай сям’і загінуў не толькі бацька. Маці маю разам з яе сястрой спалілі ў Сар’і, сястра Наталля загінула галоднай смерцю ў блакадным Ленінградзе, адзін з братоў загінуў, ваюючы на фронце пад гэтым жа горадам. Брат Пётра партызаніў, быў у гаспадарчым узводзе. Ён уз’ехаў на міну, і яму адарвала рукі і ногі, праз тры дні памёр.

Я з іншымі вясковымі маладзёнамі падчас расправы па заданні партызан вывозіў іх з вёскі Вознава ў расонскія лясы, куды яны адыходзілі пад націскам карнікаў. З Малавідаў нас адправілі дадому, але ўжо за Каханавічамі наперадзе была сцяна агню. У густа населеным сар’янскім наваколлі ў папялішчы ператварыліся вёскі Верхняе Стунжава, Ніжняе Стунжава, Пушалаты, Абразэева, Калюты, Ракшні, Стайкі, Зулава, Дзегцярова, Вознава, Аніськава, Громаўкі і ўсе астатнія.

*Ніжняе Хаміно з вайны адрадзілася. Пра вайну тут напамінаюць аграмадзіны дотаў, якія нікога не абаранілі ад смерці, партызанскія пахаванні на лясных могілках ды сціплы помнік загінулым вяскоўцам.*

*Зараз вёска ціхенька дажывае. Тут яшчэ на ўліку 5 пастаянных жыхароў. Хутка Ніжняе Хаміно знікне з мапы свету, але яе імя застанецца на Дрэве жыцця ў Хатыні.*

*(А.Бубала)*